Nes kirke (Akershus)

Nes kirke er en langkirke fra 1860 i Nes i Akershus. Den er en del av Den norske kirke og hører til Øvre Romerike prosti i Borg bispedømme. Kirken er bygget i teglstein, og stilistisk er den en nyromansk kirke med sterke historiske trekk. Innvendig har den sidegallerier på begge sider, slik at kirken har ca. 450 plasser. Arkitekten var P. H. Holtermann. Kirken har vært malt innvendig flere ganger, sist i 2008 da de originale fargene fra 1860 ble tilbakeført. Opprinnelig ble kirken omtalt som Store Nes kirke. På Nestangen finnes kirkeruiner etter en steinkirke fra omtrent 1100 som ble utvidet til korskirke i 1697 og som brant i 1854. Noe inventar kommer fra den gamle kirken, blant annet altertavlen fra 1661 som er lagd av den danske barokkmester Abel Schrøder. Prekestolen er fra ca. 1570, men ble utsmykket rundt 1690 slik vi kjenner den i dag. Kirken har også et epitaffium over sokneprest Jens Colstrup med en tavle som er sannsynligvis utskåret av Abel Schrøder og malt av kontrafei Peder Joenssen.. Døpefonten i kleberstein er fra omkring 1100. Orgelet er på 18 stemmer og er bygd av Albert Lang i 1989. Kirken har også flygel, cembalo og piano og har en utsøkt akustikk. Prester og proster i Nes Historisk sett har kallet til Nes prestegjeld vært et av de rikeste i Norge, og det har dermed blitt tilbudt prester som har gjort seg fortjent til en slik stilling, blant annet gjennom militær innsats for Norge - som Jens Colstrup, som var norsk motstandsmann under krigen mot Sverige i 1716-18. Fra 1814 ble nabokallet i Eidsvoll løftet fram på grunn av grunnlovsforhandlingene ved Verket i Eidsvoll, og etter hvert regnet som mer sentralt etter at hovedbanen ble anlagt til Sundet ved Vorma i 1854. Svært mange av sokneprestene til Nes var likevel proster lenge etter at kommunikasjonsknytepunktene ble flyttet. I dag har prosten i Øvre Romerike fortsatt tilhold i samme bolig som de tidligere sokneprestene på Disen ved Vormsund, men de figurerer ikke i listen nedenfor, ettersom de ikke er sokneprester til Nes kirke. Boligen på Disen, Nes prestegård er en stor embetsmannsgård med grunnplan på over 250 kvadratmeter og to høye etasjer med nesten fire meters takhøyde - i tillegg til loft og krypkjeller. Boligen er reist på slutten av 1700-tallet, og har bak panelene trapp/gang for tjenestefolkene. I dagligstuen på Nes prestegård kunne/kan dermed en tjenestepike dukke «umerkelig» opp bak panelene for å servere gjester eller prestefamilien ved middagsbordet. Liste over prester 1572 – 1600 Søferin Ivarssøn 1611 – 1647 Povel Christensen Thrane (1578 - 1647) 1647 – 1677 Samuel Povelsen Trane (1617 - 1677) 1677 – 1720 Jens Colstrup (1646 - 1720) - prost 1720 – 1733 Jonas Colstrup (1676 - 1733) 1733 – 1751 Andreas Bindrup (1704 - 1760) 1751 – 1782 Nils Monrad (1716 - 17xx) 1782 – 1797 Paul Hauridz (1724 - 1797) 1797 – 1799 Thomas Anton Rosing (1747 - 1799) 1799 – 1800 Hans Christian Moltzau (fung. sokneprest) (1751 - 1842) 1800 – 1837 Jacob Christian Finckenhagen (1756 - 1837) - prost 1837 – 1847 Edvard Christie (1771 - 1847) 1848 – 1855 Bernt Tobias Bessesen (1802 - 1887) 1856 – 1875 Diderik Hegermann Brochmann (1808 - 1875) 1875 – 1894 Edvard Storm Munch (1814 - 1896) 1895 – 1917 August Weenaas (1835 - 1924) - prost 1918 – 1932 Jonas Blom Myhre (1862 - 1945) 1932 – 1949 Peter Wilhelm Neumann (1879 - 1964) 1950 – 1959 Herman Nicolai Stabell (1902 - 1984) - prost 1959 – 1972 Sverre Holtskog (1905 - 2000) 1969 – 1978 Øivind Olav Norendal (1918 - 2009) 1978 – 1983 Volrath Vogt Bugge (1916 - 1995) 1984 – 1994 Frode Eriksen (1941 - 2010) 1994 – 2002 Steinar Hovde (1945 - 2003) - prost 2002 – 2019 Eivind Johannessen (1949 -) 2020 – Lilly Lauten (1976-) Referanser Litteratur (no) Hovde, Steinar Nes kirke : en liten orientering, Vormsund 1996 [1] Nes prestegård hos Opplysningsvesenets fond. Eksterne lenker Sigrid og Håkon Christie: Nes nye kirke i «Norges kirker» (no) «Nes kirke (Akershus)». Kirkesøk. Den norske kirke. (no) «Nes kirke (Akershus)». Kulturminnesøk. Riksantikvaren – Direktoratet for kulturminneforvaltning.